text: Mette Bock bliver spidskandidat til EU-valg
  12 september 2018 kl. 15.41
  Mette Bock stiller op som Liberal Alliances spidskandidat til Europa-Parlamentet. Det oplyser hun på Facebook
  - LAs hovedbestyrelse har indstillet til vores medlemmer, at jeg bliver opstillet som LAs spidskandidat til EP-valget i 2019. Det betyder, at jeg ikke opstiller til det næste folketingsvalg, har Mette Bock netop meddelt på Facebook.
  Mette Bock, kulturminister, LA: "Jeg bliver opstillet som LAs spidskandidat til EP-valget i 2019. Det betyder, at jeg ikke opstiller til det næste folketingsvalg."
  Hun har siden september 2010 været Liberal Alliances spidskandidat til Folketinget i Sydjyllands Storkreds, og hun blev her valgt ind i Folketinget første gang i 2011 med 6.827 personlige stemmer. Hun genopstillede ved valget i 2015 og opnåede 11.588 personlige stemmer.
  Mette Bock er 61 år og bor i Horsens. Hun har været kulturminister og kirkeminister siden 28. november 2016, da Liberal Alliance og Konservative dannede regering sammen med Venstre.
  Valget til Europa-Parlamentet finder sted 23.-26. maj næste år, mens næste Folketingsvalg skal afholdes inden den 19. juni 2019.
  Der bliver 14 danske pladser at kæmpe om ved næste valg til Europa-Parlamentet.
  Liberal Alliance træffer det formelle valg af partiets spidskandidat den 22. september. 
  Liberal Alliance har ikke tidligere været repræsenteret i Europa-Parlamentet. Anders Samuelsen, Liberal Alliances leder og Mette Bocks lillebror, sad i Europa-Parlamentet i 2004-2007 for Det Radikale Venstre.
  
  